གྲོང་ཁྱེར་ཕྱི་ངོས་ཀྱི་རྣམ་པའི་འགྱུར་བ་ལས་གཞན་ལྷ་སར་འགྱུར་བ་ཆེ་ཤས་ནི་ཁྲོམ་སྲང་འགྲམ་གཉིས་སུ་ཟ་ཁང་དང་ཆང་ཁང༌།ཚོང་ཁང༌།གླུ་གཞས་ཁང༌།མཚན་མོའི་སྤྲོ་སྐྱིད་ཁང་སོགས་ཀྱིས་ཁེངས་འདུགལྷ་ས་གྲོང་ཁྱེར་ཡོངས་ལ་སྡོད་འབངས་མི་གྲངས་ཆིག་འབུམ་ཉིས་ཁྲི༼ཕྱི་ལོ༡༩༩༤ལོར་ཆིག་འབུམ་ཆིག་ཁྲི་བདུན་སྟོང་བདུན་བརྒྱ་ལྔ་བཅུ་ང་གསུམ་ཡོད༽ལས་མེད་ནའང༌།སྒེར་གྱི་ཚོང་ལས་གཉེར་མཁན་ཆིག་ཁྲི་སུམ་སྟོང་ལྷག་ཡོད་པས།གཉེར་སྐྱོང་དར་སྲོལ་ལམ་འགྲོ་རྒྱུག་པ་སྨོས་མེད་རེད།འདས་པའི་ལྷ་ས་གནས་མཆོག་ཏུ་འབོད་དོན་ནི་ཆོས་ཀྱི་ཞིང་ཁམས་ཡིན་པའི་ཆ་ནས་གནས་མཆོག་དང་བོད་ཀྱི་ནང་པ་སངས་རྒྱས་པའི་བསྟི་གནས་ཡིན་པ་རེད།དུས་དེར་འཇིག་རྟེན་གྱི་དགའ་སྟོན་ལ་རོལ་ནའང༌།ཚང་མ་ཆོས་ལུགས་དབུ་གཙིགས་སུ་བཅིངས་པའི་བླ་ན་མེད་པས་བསྒྲིབས་ཡོད།དེ་རིང་གི་ལྷ་ས་ནི་རྦད་དེ་ཐ་དད་རེད་དགོན་པ་རྣམས་བསྐྱར་གསོ་བྱས་པ་དང་དགེ་འདུན་པ་མང་པོ་ཡོད་ལ།ས་ཁུལ་སོ་སོ་ནས་བོད་མི་ཚོ་གནས་མཇལ་ལ་ཕེབས་ཀྱིན་ཡོད་ནའང༌།སྤྱིར་བཏང་གི་འཚོ་བས་ལྷ་སའི་གཙོ་ཁྲིད་གོ་གནས་ལ་བལྟོས་མེད་ཧམ་བཟུང་བྱས་འདུགལྷ་སའི་ཁྲོམ་དུ་རྣམ་པ་སྣ་ཚོགས་ཀྱི་སྒོ་བྱང་དང་རྒྱུ་རྫས་བཙོང་མཁན་དང་འགྲུལ་བ་འགུག་པའི་སྐད་ཅོར་མཚམས་ཆད་རྒྱུ་མེད་ལ།སྨད་འཚོང་མས་འཆལ་ཉམས་སྟོན་པ་དང༌།ཟ་ཁང་གི་གཡོས་བསྐོལ་དྲི་མ་ཕྱོགས་བཞིར་ཁྱབ་ཡོད་པས།ལྷ་ས་འདས་པའི་གནས་མཆོག་ནས་རྒྱུ་དངོས་པོ་ཕུན་སུམ་ཚོགས་པ་དང༌།འཚོ་བ་སྐྱིད་པོ་རོལ་སའི་སྤྱིར་བཏང་གི་གྲོང་ཁྱེར་ཞིག་ཏུ་གྱུར་ཏེ་འདོད་ཞེན་ལང་ལོང་འཕྱོ་ཞིང་ཕྱོགས་བཞིར་ལྡིང༌།ནང་ཆོས་ཀྱི་ལྟ་བ་ལྟར་ན་གོམས་སྲོལ་ཉིན་བཞིན་ཉམས་ནས་མི་སེམས་སྡུག་ཏུ་ཕྱིན་པའི་དུས་སུ་འཁེལ་ཡོད་ངེས།